ଥାନା ଘେରିଲେ ନାକିଚି ଗ୍ରାମବାସୀ\nବଇଣ୍ଡା,୨୫।୩(ଡି.ଏନ.ଏ.) ଅନୁଗୋଳ ଜିଲା କିଶୋରନଗର ବ୍ଲକ ହଣ୍ଡପା ଥାନା ନାକିଚି ଗ୍ରାମରେ ଦୋଳ ଶୋଭାଯାତ୍ରାବେଳେ ୨ ଗୋଷ୍ଠୀ ମଧ୍ୟରେ ଗଣ୍ଡଗୋଳ ହୋଇଛି। ଏହି ଘଟଣାରେ ପୋଲିସ ୨ଟି ମାମଲା ରୁଜୁ କରି ୧୪ ଜଣଙ୍କୁ ଗିରଫ କରିଛି।\nଥାନା ଘେରିଲେ ନାକିଚି ଗ୍ରାମବାସୀ\t March 25th, 07:57 AM March 25th, 07:57 AM\nବଇଣ୍ଡା,୨୫।୩(ଡି.ଏନ.ଏ.) ଅନୁଗୋଳ ଜିଲା କିଶୋରନଗର ବ୍ଲକ ହଣ୍ଡପା ଥାନା ନାକିଚି ଗ୍ରାମରେ ଦୋଳ ଶୋଭାଯାତ୍ରାବେଳେ ୨ ଗୋଷ୍ଠୀ ମଧ୍ୟରେ ଗଣ୍ଡଗୋଳ ହୋଇଛି। ଏହି ଘଟଣାରେ ପୋଲିସ ୨ଟି ମାମଲା ରୁଜୁ କରି ୧୪ ଜଣଙ୍କୁ ଗିରଫ କରିଛି। ତେବେ ପୋଲିସ ମୁଖ୍ୟ ଅଭିଯୁକ୍ତଙ୍କୁ ଛାଡି ନିର୍ଦ୍ଦୋଷ ଲୋକଙ୍କୁ ଗିରଫ କରିଥିବା ଗ୍ରାମବାସୀ ଅଭିଯୋଗ କରି ରବିବାର ହଣ୍ଡପା ଥାନା ଘେରାଉ କରିଛନ୍ତି।\nଗ୍ରାମବାସୀଙ୍କ ଅଭିଯୋଗ ମୁତାବକ, ଶୁକ୍ରବାର ରାତିରେ ନାକିଚି ଗ୍ରାମରେ ଦୋଳଯାତ୍ରା ଚାଲିଥିବାବେଳେ ରାଧାକୃଷ୍ଣଙ୍କ ପ୍ରତିମାକୁ ଏକ ଟ୍ରାକ୍ଟର ଯୋଗେ ଶୋଭାଯାତ୍ରାରେ ଗ୍ରାମ ପରିକ୍ରମା କରାଯାଉଥିଲା। ଏହି ସମୟରେ ଟ୍ରାକ୍ଟର ମାଲିକ ରାଣିଭୂଇଁ ଗ୍ରାମର ଟୁନା ପ୍ରଧାନ ସେଠାକୁ ଆସି ପୂର୍ବଶତ୍ରୁତାକୁ କେନ୍ଦ୍ର କରି ଟ୍ରାକ୍ଟର ଚାବି ନେଇ ଗ୍ରାମବାସୀଙ୍କ ସହ ଗଣ୍ଡଗୋଳ କରିଥିଲେ। ଶନିବାର ସକାଳେ ଏ ବାବଦରେ ଗ୍ରାମ ଯାତ୍ରା କମିଟି ସଭାପତି ରଞ୍ଜିତ ସାହୁ ଥାନାରେ ଅଭିଯୋଗ କରିଥିଲେ। ହେଲେ ପୋଲିସ କୌଣସି ପଦକ୍ଷେପ ନେଇ ନ ଥିବା ଗ୍ରାମବାସୀ କହିଛନ୍ତି। ଟୁନା ତାଙ୍କ ନାମରେ ଅଭିଯୋଗ ହୋଇଥିବା ଜାଣି ଉତ୍କ୍ଷିପ୍ତ ହୋଇ ଶନିବାର ସନ୍ଧ୍ୟାରେ ନାକିଚି ଗ୍ରାମର ବିଷ୍ଣୁ ପ୍ରଧାନଙ୍କୁ ମରଣାନ୍ତକ ଆକ୍ରମଣ କରିଥିଲେ। ଏପରି କରିବାକୁ ଟୁନାଙ୍କ ବାପା ଚକ୍ରଧର ପ୍ରଧାନ ତାଙ୍କୁ ପ୍ରବର୍ତ୍ତାଇଥିବା ଗ୍ରାମବାସୀ ଅଭିଯୋଗ କରିଛନ୍ତି। ଅନ୍ୟପକ୍ଷରେ ନାକିଚି ଗ୍ରାମର କେତେଜଣ ବ୍ୟକ୍ତି ନାକିଚି ଛକକୁ ଆସି ଚକ୍ରଧରଙ୍କ ଦୋକାନକୁ ଭଙ୍ଗା ରୁଜା କରିଥିଲେ। ଏଥିସହ ସହ ଚକ୍ରଧରଙ୍କୁ ନାକିଚି ଗ୍ରାମକୁ ନେଇ ସେଠାରେ ଅଟକ ରଖିଥିଲେ।\nଖବରପାଇ ହଣ୍ଡପା ଆଇଆଇସି ଲବ ବୋଡ଼ାଙ୍କ ସହ ପୋଲିସ ଟିମ୍ ଘଟଣାସ୍ଥଳରେ ପହଞ୍ଚି ଗ୍ରାମବାସୀଙ୍କୁ ବୁଝାଶୁଝା କରିଥିଲେ। ପରେ ଆଠମଲ୍ଲିକ, ଠାକୁରଗଡ଼, କିଶୋରନଗର, ହଣ୍ଡପା ପୋଲିସ ଚଢ଼ାଉ କରି ଚକ୍ରଧରଙ୍କୁ ଉଦ୍ଧାର କରିବାସହ ତାଙ୍କ ଦୋକାନ ଭଙ୍ଗାରୁଜା କରିବା ଅଭିଯୋଗରେ ନାକିଚି ଗ୍ରାମର ରବୀନ୍ଦ୍ର ଦେହୁରୀ, ସୁଶାନ୍ତ ପ୍ରଧାନ, କାହ୍ନୁଚରଣ ପ୍ରଧାନ, ଦିଲେଶ୍ୱର ସାହୁ, ଜୁନୁ ସାହୁ, ରଞ୍ଜନ ସାହୁ, ବାବୁ ସିଂ, ଦିଲୀପ ସାହୁ, ଟିନା ଦେହୁରୀ, ପରମାନନ୍ଦ ବେହେରା, ଅମର ବେହେରା, ଲଳିତ ସାହୁ ଓ ଘାସିନାଥ ନାଗଙ୍କୁ ରାତି ଅଧିଆ ଗିରଫ କରିଥିଲେ। ଯାତ୍ରା କମିଟି ସଭାପତି ରଞ୍ଜିତଙ୍କ ଅଭିଯୋଗକ୍ରମେ ନଂ. ୪୯/୧୯ରେ ଏକ ମାମଲା ରୁଜୁ କରି ଚକ୍ରଧରଙ୍କୁ ଗିରଫ କରାଯାଇଛି। ଚକ୍ରଧରଙ୍କ ସାନପୁଅ କୁନା ପ୍ରଧାନଙ୍କ ଅଭିଯୋଗକ୍ରମେ ପୋଲିସ ନଂ. ୪୭/୧୯ରେ ମାମଲା ରୁଜୁ କରି ଗ୍ରାମର ୧୩ ଜଣଙ୍କୁ ଗିରଫ କରିଥିବାବେଳେ ଗ୍ରାମବାସୀ ଏହାକୁ ବିରୋଧ କରିଛନ୍ତି। ପୋଲିସ ଘଟଣାର ଠିକ୍ ତଦନ୍ତ ନ କରି ନିର୍ଦ୍ଦୋଷ ଲୋକଙ୍କୁ ଗିରଫ କରିଛି ବୋଲି ଗ୍ରାମବାସୀ ଅଭିଯୋଗ କରିଛନ୍ତି। ରବିବାର ଏ ନେଇ ଗ୍ରାମରେ ଏକ ବୈଠକ ବସିବାପରେ ସକାଳ ୧୦ଟାରୁ ଥାନା ଘେରାଉ କରିଥିଲେ। ଏ ସମ୍ପର୍କରେ ହଣ୍ଡପା ଆଇଆଇସି ଲବ ବୋଡ଼ା କୁହନ୍ତି, ତୁରନ୍ତ ମୁଖ୍ୟ ଅଭିଯୁକ୍ତଙ୍କୁ ଗିରଫ କରାଯିବ। ଗ୍ରାମର ଯେଉଁ ୧୩ ଜଣ ଗିରଫ ହୋଇଛନ୍ତି ସେମାନେ ଗଣ୍ଡଗୋଳରେ ସମ୍ପୃକ୍ତ ଅଛନ୍ତି।
